Sabide ai 5 di Otubar si scree la edizion numar 32 dal Festival dal Cine Mût di Pordenon, event di innomine planetarie che al va indenant fintremai ai 12 di Otubar cun proiezions, incuintris e altris iniziativis. La edizion di chest an des ‘Zornadis’ e je sot dal segn di Orson Welles, stant che une des pontis dal so cartelon e je la proiezion di ‘Too Much Johnson’, il so film dal 1938 che si lu pensave pierdût e che invezit a àn tornât a cjatâlu.
Tra i events speciâi a son la viertidure cul film mût contemporanei spagnûl ‘Blancanieves’ e la dople proiezion finâl di ‘The Freshman’, cun Harold Lloyd tant che protagonist, che al vignarà compagnât de musiche dal vîf de ‘FVG Mitteleuropa Orchestra’. Tra lis sezions specifichis a son chês dedicadis al cine di animazion, ae Svezie, al Messic e ae Ucraine.
Tra i apontaments interessants par cui che si cjate in Friûl in chescj dîs a son ancje i events dal program di Cormôr Salvadi, rassegne dedicade ae creativitât, ae musiche e ae produzion culturâl dal Friûl di vuê. La manifestazion e je za tacade la setemane stade, cun dôs seradis dedicadis ae musiche reggae e dub. Ai 4 e ai 5 di Otubar al sarà protagonist il rock: chel sunât di Prehistoric Pigs e Jimmy Barbiani Band la Sabide di sere sot dal tendon de aree demaniâl di Cjasielis e chel rapresentât tes cuviertinis dai discs, cu la mostre “La Storia del Rock in 200 copertine”, par cure di Angelo Tomasin, che e ven screade Vinars a 8 e mieze li de Vile Di Varmo, in Vie Cavour, a Mortean.
La setemane che e ven a Cjasielis ai 12 di Otubar tal dopodismidì formazion musicâl cul percussionist Luca Colussi e la sere conciert cul stes Colussi adun cul innomenât pianist Glauco Venier e cun Alessandro Turchet al liron, intant che domenie ai 13 a Mortean si fasarà la Fiere dal Disc li de palestre comunâl di Vie Leonardo da Vinci.
Cun di plui, ai 4 di Otubar, a tacâ di 8 e mieze di sere, a Privan di Bagnarie, li de tignude Beltrame, la atore Stefania Carlotta Del Bianco, il poete Maurizio Mattiuzza e la band dai Luna e Un Quarto a presentin ‘Con tutta la ruota davanti’, un recital di peraulis e musiche dedicât ae bicicletes e al cilcisim. Un viaç emotîf, une pedalade imagjinarie, une corse su lis stradis dal mont e su chês dal Tour, de Paris-Roubaix, de Vuelta e dal Zîr di Italie, là che si incrosin storiis di bicicletis tant che mieç di traspuart, imprest di lavôr e strument par discuvierzi, par pierdisi e par cjatâsi. Par savênt di plui: parcoextiro@gmail e eventi.krea@gmail.com.
fur_Latn fur_Latn fur_Latn fur_Latn fur_Latn